钦定古今图书集成/明伦汇编/官常典/第408卷 > 魏杞
## 钦定古今图书集成/明伦汇编/官常典/第408卷 > 魏杞

按《宋史》本传：“杞字南夫，寿春人。祖荫入官，绍兴十二
年，登进士第，知宣州泾县。从臣钱端礼荐其才，召对，
擢太府寺主簿，进丞。端礼宣谕淮东，杞以考功员外
郎为参议官，迁宗正少卿。汤思退建和议，命杞为金
通问使。孝宗面谕：‘今遣使，一正名，二退师，三减岁币，
四不发归附人’。杞条上十七事拟问，对上随事画可。”
陛辞，奏曰：“臣若将指出疆，其敢不免？万一无厌，愿速
加兵。”上善之。行次盱眙，金所遣大将仆散忠义、纥石
烈志宁等方拥兵闯淮，遣权泗州赵房长问所以来
意，求观国书。杞曰：“书，御封也，见主当廷授。”房长驰曰：
“仆散忠义疑国书不如式”，又求割商、秦地及归正人，
且欲岁币二十万。杞以闻，上命尽依初式，再易国书，
岁币亦如其数。忠义以未如所欲，遂与志宁分兵犯
山阳，战不利，骁将魏胜死之。上怒金反复，诏以礼物
犒督府师。杞奏：“金若从约而金缯不具，岂不瘠国体，
格事机乎？”乃以礼物行。至燕，见金主褒，具言：“天子神
圣，才杰奋起，人人有敌忾意。北朝用兵，能保必胜乎？
和则两国享其福，战则将士蒙其利”，昔人论之甚悉。
金君臣环听拱竦，馆伴张恭愈以国书称“大宋”，胁去
“大”字，杞拒之，卒正敌国礼。损岁币五万，不发归正人
北还，上慰藉甚渥。守起居舍人，迁给事中、同知枢密
院事，进参知政事、右仆射兼枢密使。时方借职田助
边，降人萧鹧巴赐淮南田，意不惬，以职田请。杞言：“圭
租食功养廉，借之尚可，夺之不可。”上是其言。杞以使
金不辱命，繇庶官一岁至相位。上锐意恢复，杞左右
其论。会郊祀、冬雷，用《汉制灾异》策免。守左谏议大夫、
提举江州太平兴国宫。六年，授观文殿学士、知平江
府。谏官王希吕论杞贪墨，夺职。后以端明殿学士奉
祠，告老，复资正殿大学士。淳熙十一年十一月薨，赠
特进。嘉泰中，谥《文节》。